O‘zbekiston Respublikasi aholisiga narkologik yordam ko‘rsatish tizimini takomillashtirish chora-tadbirlari to‘g‘risida

O‘zbekiston Respublikasi Prezidentining “Jamoat xavfsizligini ta’minlash samaradorligini oshirish bo‘yicha qo‘shimcha chora-tadbirlar to‘g‘risida” 2018-yil 24-dekabrdagi PQ-4075-son qaroriga muvofiq, shuningdek, narkologik kasalliklarning oldini olish, ularga tashhis qo‘yish va ularni davolashni yanada takomillashtirish, narkologiya xizmatining moddiy-texnik bazasini va kadrlar salohiyatini mustahkamlash, narkologiya muassasalari faoliyati samaradorligini oshirish maqsadida Vazirlar Mahkamasi qaror qiladi:
 1. Quyidagilar aholiga narkologik yordam ko‘rsatish tizimini takomillashtirishning asosiy yo‘nalishlari etib belgilansin:
 narkologiya xizmatini boshqarishning samarali vertikal integratsiyalashgan tashkiliy tuzilmasini tashkil etish;
 narkologiya xizmatining normativ-huquqiy bazasini takomillashtirish;
 bino va inshoatlarni qurish, rekonstruksiya qilish hamda kapital ta’mirlash, narkologiya muassasalarini tibbiyot asbob-uskunalari va inventar bilan jihozlash (qo‘shimcha jihozlash) orqali narkologiya xizmatining moddiy-texnik bazasini mustahkamlash;
 narkologiya xizmatini malakali kadrlar bilan ta’minlash, shu jumladan narkolog-shifokorlarni tayyorlash, qayta tayyorlash va ularning malakasini oshirish, profilaktika qilish, tashhis qo‘yish va davolashning zamonaviy metodikalari hamda texnologiyalarini joriy etish, ushbu yo‘nalishda ilmiy tadqiqotlar olib borish.
 2. O‘zbekiston Respublikasi Sog‘liqni saqlash vazirligi, Iqtisodiyot va sanoat vazirligi, Innovatsion sog‘liqni saqlash milliy palatasining O‘zbekiston Respublikasi Sog‘liqni saqlash vazirligi Respublika narkologiya markazi negizida Respublika ixtisoslashtirilgan narkologiya ilmiy-amaliy tibbiyot markazini tashkil etish to‘g‘risidagi taklifiga rozilik berilsin.
 3. Quyidagilar Respublika ixtisoslashtirilgan narkologiya ilmiy-amaliy tibbiyot markazining (keyingi o‘rinlarda Markaz deb ataladi) asosiy vazifalari va faoliyatining yo‘nalishlari etib belgilansin:
 narkologik kasalliklarning oldini olish, ularga tashhis qo‘yish va ularni davolashni tashkil etish tizimini takomillashtirish, narkologiya xizmati muassasalarining faoliyatiga tashkiliy-uslubiy rahbarlik qilish;
 narkologik kasalliklarning oldini olish, ularga tashhis qo‘yish va ularni davolashning, psixoaktiv moddalarga qaram bo‘lib qolgan shaxslarni reabilitatsiya qilishning zamonaviy metodikalari va texnologiyalarini ishlab chiqish hamda joriy etishga qaratilgan ilmiy-tadqiqot faoliyatini amalga oshirish;
 ushbu sohada faoliyat olib borayotgan xalqaro tashkilotlar, yetakchi xorijiy markazlar bilan hamkorlikni rivojlantirish;
 birgalikda ilmiy-tadqiqot va ta’lim loyihalarini bajarish, shifokor kadrlarni tayyorlash va qayta tayyorlash, birgalikda ilmiy tadqiqotlarni amalga oshirish uchun chet ellik professorlarni ilmiy faoliyatga, shuningdek, xalqaro grantlarni jalb qilish;
 joriy narkologik vaziyatga e’tibor qaratish bo‘yicha o‘z vaqtida munosib choralar ko‘rish uchun takliflar ishlab chiqish maqsadida sherik tashkilotlar, shu jumladan xorijiy yirik tashkilotlar bilan xamkorlikda narkologik kasalliklar tarqalishini, psixoaktiv moddalar iste’mol qilish modellari o‘zgarishini baholashga qaratilgan davriy tadqiqotlar o‘tkazish.
 4. Belgilab qo‘yilsinki:
 Markaz O‘zbekiston Respublikasi Sog‘liqni saqlash vazirligi Respublika narkologiya markazining huquqiy vorisi hisoblanadi;
 Qoraqalpog‘iston Respublikasi Respublika narkologiya dispanseri, viloyatlar va Toshkent shahar narkologiya dispanserlari Markazning tashkiliy-uslubiy hududiy bo‘linmalari hisoblanadi;
 O‘zbekiston Respublikasi Davlat budjeti mablag‘lari, budjetdan tashqari mablag‘lar, faoliyat ixtisosligi bo‘yicha ishlarni bajarish va xizmatlar ko‘rsatishdan tushadigan daromadlar, shuningdek, qonunchilikda taqiqlanmagan boshqa manbalar narkologiya muassasalari faoliyatini moliyalashtirish manbalari hisoblanadi.
 5. Quyidagilar:
 2019 — 2022-yillarda O‘zbekiston Respublikasi narkologiya xizmatini yanada rivojlantirish chora-tadbirlari dasturi 1-ilovaga muvofiq;
 2020 — 2022-yillarda narkologiya xizmati muassasalarining bino va inshoatlarini qurish, rekonstruksiya qilish va kapital ta’mirlashning asosiy parametrlari 2-ilovaga muvofiq;
 2020 — 2022-yillarda narkologiya muassasalarini zamonaviy tibbiyot uskunalari bilan jihozlashning (qo‘shimcha jihozlashning) asosiy parametrlari 3-ilovaga muvofiq;
 narkologik bemorlarni majburiy davolash uchun narkologiya dispanserlari o‘rinlar fondining quvvati 4-ilovaga muvofiq tasdiqlansin.
 6. Shunday tartib o‘rnatilsinki, unga muvofiq jamoat joylarida mast holatda bo‘lgan shaxslar, agar ularga tibbiy yordam ko‘rsatish zarur bo‘lgan holatlarda (alkogoldan og‘ir zaharlanish holatlari bundan mustasno), Qoraqalpog‘iston Respublikasi Respublika narkologiya dispanseri, viloyatlar va Toshkent shahar narkologiya dispanserlari huzuridagi tibbiy yordam ko‘rsatish punktlariga olib kelinishi kerak.
 O‘zbekiston Respublikasi Sog‘liqni saqlash vazirligi Toshkent shahar narkologiya dispanseri qoshida mast holatda bo‘lgan shaxslarga tibbiy yordam ko‘rsatish punktini bir oy muddatda tashkil etsin.
 7. Belgilab qo‘yilsinki, narkologiya muassasalari binolari va inshoatlarini qurish, rekonstruksiya qilish va kapital ta’mirlash, shuningdek, ularni tibbiyot uskunalari, ixtisoslashgan mebel va inventar bilan jihozlash har yili O‘zbekiston Respublikasi Davlat budjetida nazarda tutiladigan mablag‘lar, shuningdek, xorijiy davlatlar, xalqaro moliya institutlarining imtiyozli kreditlari (qarzlari) va grantlari hamda qonunchilikda taqiqlanmagan boshqa manbalar doirasida amalga oshiriladi.
 8. O‘zbekiston Respublikasi Sog‘liqni saqlash vazirligi:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda O‘zbekiston Respublikasining Davlat budjeti va O‘zbekiston Respublikasining 2020 — 2022-yillarga mo‘ljallangan investitsiya dasturini shakllantirishda O‘zbekiston Respublikasi Iqtisodiyot va sanoat vazirligi, Investitsiyalar va tashqi savdo vazirligi hamda Moliya vazirligiga narkologiya muassasalarining binolari va inshoatlarini qurish, rekonstruksiya qilish hamda kapital ta’mirlash, shuningdek, ularni tibbiyot uskunalari bilan jihozlashga oid asoslantirilgan hisob-kitoblar hamda manzilli ro‘yxatlari har yili 1-iyulgacha bo‘lgan muddatda taqdim etilishini ta’minlasin;
 ushbu qarorda belgilangan vazifalar va yo‘nalishlarni hisobga olgan holda, “Sog‘liqni saqlash” tarmog‘i bo‘yicha har yili nazarda tutiladigan budjet mablag‘lari doirasida Markazning yangilangan tashkiliy-shtat tuzilmasini hamda ta’sis hujjatlarini bir oy muddatda tasdiqlasin;
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 9. O‘zbekiston Respublikasi Hukumatining 5-ilovaga muvofiq ayrim qarorlari o‘z kuchini yo‘qotgan deb hisoblansin.
 10. Ushbu qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va O‘zbekiston Respublikasi sog‘liqni saqlash vaziri A.K. Shodmonov zimmasiga yuklansin.
 1. Vazirlar Mahkamasining “Surunkali alkogolizm va giyohvandlik kasaliga chalingan bemorlarni davolash uchun ixtisoslashtirilgan davolash-profilaktika muassasalari tarmog‘ini kengaytirish to‘g‘risida” 1999-yil 24-avgustdagi 401-son qarori.
 2. Vazirlar Mahkamasining “Dori vositalari va farmatsevtika faoliyati to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida” 2016-yil 4-yanvardagi O‘RQ-399-son O‘zbekiston Respublikasi Qonunini amalga oshirish chora-tadbirlari to‘g‘risida” 2017-yil 6-apreldagi 185-son qaroriga 4-ilovaning 3-bandi (O‘zbekiston Respublikasi QT, 2017-yil, № 4-son, 40-modda).